Solidariteit kondig onderwysplan van R400 miljoen aanArgieffoto Die vakbond Solidariteit het vandag ŉ driejaar-opleidingsplan teen ’n koste van R400 miljoen by sy nasionale kongres in Pretoria aangekondig. Die aankondiging sluit planne vir privaat Afrikaanse onderwys van laerskool tot universiteitvlak in. Deel van die beplanning behels die oprigting van ŉ nuwe Afrikaanse opleidingskampus wat die tuiste van verskeie opleidingsinstellings sal wees. Akademia, die eerste been van ŉ volwaardige nuwe privaat Afrikaanse universiteit, gaan radikaal uitgebrei word en verdere ambagte gaan tot Solidariteit se tegniese kollege, Sol-Tech, bygevoeg word. Solidariteit het ook aangekondig dat hy sy studiehulp aan sy lede en hul kinders in die volgende drie jaar tot R60 miljoen gaan uitbrei. ŉ Nuwe projek wat deur Solidariteit Helpende Hand se skolesentrum aangepak gaan word, is die onwikkeling van ŉ volledige Afrikaanse skoolkurrikulum wat met die nuutste tegnologiese leermiddels ondersteun sal word. Die kurrikulum sal ondersteuning bied vir staatskole en -onderwysers, privaat skole en tuisonderrig. “Met die koms van die inligtingsekonomie moet vakbonde inligting besit,” het Dirk Hermann, bestuurshoof van Solidariteit, gesê. “Die beste manier waarop vakbonde hul lede in die nuwe ekonomie kan beskerm, is deur kennis. Die rol van vakbonde moet radikaal verander, anders gaan hulle hul relevansie verloor.” Hermann sê die meeste vakbonde het in die industriële era vasgehaak en raak gefrustreerd en meer radikaal omdat hul invloed besig is om te verklein. “Hulle probeer om in die nuwe ekonomie met ou planne te funksioneer. Met die aankondiging van ons nuwe opleidingsplanne wil ons op die voorpunt wees van kennis en veral wat vakbonde se nuwe rol betref,” het hy bygevoeg. Volgens Flip Buys, voorsitter van die Solidariteit Beweging, beplan Solidariteit nie net vir die volgende kwartaalresultaat, ekonomiese siklus of verkiesing nie, maar vir die volgende geslag. “Die boodskap wat ons vir jongmense wil oordra, is om vir hulle ŉ toekoms in Suid-Afrika oop te leer. Die jongmens wat die kuns van lewenslange leer aanleer, het ŉ lewenslange toekoms. Die grootste voordeel wat ŉ vakbond vir sy lede kan bied, is om hulle met kennis toe te rus,” het Buys gesê. Hermann het ook gesê dat deur die draer van kennis te wees Solidariteit ŉ instelling word wat inspirasie verteenwoordig. Deur Solidariteit word jy geneem na die toekoms wat jy vir jouself gedroom het. “Ons wil mense toerus om hier in Suid-Afrika te bly en ŉ bydrae te lewer tot die groei van die Suid-Afrikaanse ekonomie. Dit is ook ons bydrae om werkloosheid en armoede hok te slaan,” het Hermann gesê. Deel van Solidariteit se opleidingsplanne is ŉ fokus op wiskunde-onderrig met ŉ Vereniging vir Afrikaanse Wiskundeonderwysers, wiskundeklubs by skole en winterskole. Daar word ook beplan om hierdie planne na ander kritieke vakrigtings uit te brei. Solidariteit het ook aangekondig dat hy deur Solidariteit Helpende Hand groot maatskaplike uitreikprogramme op onderwysgebied ten uitvoer gaan bring. Dit sluit in planne om oor die volgende drie jaar duisende kleuterskole met voedingsprojekte te ondersteun en om 12 000 skooltassies aan behoeftige Afrikaanse leerlinge en miljoene rande se studiehulp aan behoeftige studente beskikbaar te stel.